A Tanács 1553/95/EK rendelete

(1995. június 29.)

a Görögország csatlakozási okmányához csatolt 4. jegyzőkönyvvel bevezetett, a gyapotra vonatkozó támogatási rendszer ötödik alkalommal történő kiigazításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel Görögország csatlakozási okmányára és különösen a legutóbb a 2760/94/EK rendelettel [1] módosított, a gyapotról szóló 4. jegyzőkönyv (11) bekezdésére,

tekintettel a Görögország csatlakozási okmányához csatolt 4. jegyzőkönyvvel bevezetett, a gyapotra vonatkozó támogatási rendszer második alkalommal történő kiigazításáról szóló, 1992. június 30-i 2052/92/EGK tanácsi rendeletre [2] és különösen annak 5. cikkére,

tekintettel a Bizottság javaslatára [3],

tekintettel az Európai Parlament véleményére [4],

tekintettel a Gazdasági és Szociális Bizottság véleményére [5],

mivel a 4. jegyzőkönyvvel létrehozott rendszer működésének a 2052/92/EGK rendelet 5. cikkében említett felülvizsgálata azt mutatta, hogy a rendszert módosítani kell;

mivel a gyapottermesztő régiókban termesztett gyapotról készített hatástanulmány az e növény számára legalkalmasabb közösségi területeken a termelés növelésének lehetőségét mutatta ki, figyelemmel a Közösség gyapotszál iránti igényére; mivel a maximális garantált mennyiséget emiatt növelni kell;

mivel másrészről annak biztosítására, hogy ennek a növénynek a termelése nem terjed át a termelésre kevésbé alkalmas területekre, valamint a költségek növekedésének elkerülése céljából az irányadó árat a maximális garantált mennyiség növekedésével arányosan csökkenteni kell, valamint nem kell korlátozni a támogatás csökkentését a maximális garantált mennyiség túllépése esetén; mivel az irányadó ár rögzítése során figyelembe kell venni a közös agrárpolitika céljaira alkalmazandó elszámolási egységről és átváltási árfolyamokról szóló 3813/92/EGK rendelet módosításáról szóló, 1995. január 23-i 150/95/EK tanácsi rendeletben [6] meghatározott, ECU-ben kifejezett ár kiigazítását;

mivel a költségvetési számtan és a piaci szereplők egyenlő elbírálásának elősegítése céljából a támogatás csökkentésének késleltetését el kell utasítani;

mivel a termelő tagállamok termelésének eltérő alakulása hátrányosan érinti a stabilizáló rendszer működését; mivel egy igazságosabb rendszer létrehozásához rendelkezni kell, hogy, amennyiben a maximális garantált mennyiséget túllépik, a túllépésért felelős tagállamban arányosan csökkenteni kell a támogatást; mivel ugyanakkor e csökkentés hatását úgy kell mérsékelni, hogy – tekintettel a világpiaci átlagárszínvonalra – a költségvetési előirányzatokat ne lépjék túl; mivel ezenkívül olyan rendelkezést kell hozni, amely lehetővé teszi, hogy a lehetséges gyapottermelő tagállamok gyapottermesztésbe kezdhessenek a termelést egy olyan szinten rögzítve, amelynél nem kell a stabilizáló rendszert alkalmazni;

mivel abból a célból, hogy a piaci szereplők hosszabb termelési és feldolgozási programokat működtethessenek, az irányadó árat, valamint a támogatásból származó előnyök biztosítására a termelő számára fizetendő minimálárat a jövőben nem kell évente rögzíteni;

mivel az 1152/90/EGK rendelet [7] által létrehozott, a kisüzemi gyapottermelőkre vonatkozó támogatási rendszer olyan mértékű hatást gyakorolt a termelési struktúrákra, hogy az a kitűzött célt hátrányosan befolyásolja; mivel emiatt az említett rendszert az 1152/90/EGK rendelet hatályon kívül helyezésével meg kell szüntetni;

mivel figyelemmel az egyik termelő tagállam által elszenvedett aszályra és annak a piaci szereplőkre gyakorolt súlyos következményeire, különösen sürgetővé vált egy igazságosabb igazgatási rendszer létrehozása, és mivel a fent említett rendszer vizsgálatából következő egyéb célkitűzések elérésére irányuló törekvés is szükségessé teszi a lehető legsürgősebb átdolgozást; mivel különösen a kisüzemi gyapottermelőkre vonatkozó támogatásirendszert kell a lehető leghamarabb megszüntetni azért, hogy véget érjen a közösségi források nem kielégítő és nemkívánatos felhasználása; mivel a különböző intézkedések egy átfogó csomag részét képezik; mivel emiatt rendelkezni kell valamennyi intézkedés 1995/96-os gazdasági évben történő alkalmazásáról;

mivel a tapasztalatok azt mutathatják, hogy a fent említett jegyzőkönyvben előírt rendszer egyéb módosításai is szükségesek; mivel ennek megfelelően meg kell határozni azt az eljárást, amely a Tanács számára a rendszer kiigazítását lehetővé teszi,

ELFOGADTA EZT A RENDELETET:

1. cikk

Ez a rendelet a Görögország csatlakozási okmányához csatolt 4. jegyzőkönyv (3), (8), (9) és (11) bekezdésében előírt és az 1964/87/EGK rendelettel [8] kiigazított gyapottermelési támogatási rendszer kiigazítását írja elő.

2. cikk

Az 1964/87/EGK rendelet 2. cikkének helyébe a következő rendelkezés lép:

"2. cikk

(1) Maximális garantált mennyiség (MGM) kerül megállapításra, amelyre a gyapotról szóló 4. jegyzőkönyv (3) bekezdésében említett támogatást kell nyújtani.

Ezt a mennyiséget minden gazdasági évben 1031000 tonna tisztítatlan gyapotban kell rögzíteni.

(2) Az MGM-et a következők szerint kell felosztani a tagállamok között (nemzeti garantált mennyiség – NGM):

Spanyolország: | 249000 tonna |

Görögország: | 782000 tonna |

(3) A (4) bekezdés sérelme nélkül, ha a gazdasági év során a termelés túllépi az MGM-et, akkor az NGM-et túllépő tagállamban az adott évi irányadó árat a NGM túllépési százalékarányának felével megegyező százalékkal kell csökkenteni. A csökkentést egyrészről az MGM-et meghaladó mennyiség figyelembevételével, másrészről az egyes tagállamok termelése és az NGM-e közötti különbség arányának figyelembevételével kell meghatározni.

Az alkalmazandó csökkentéseket az 1308/70/EGK rendelet [9] 12. cikkében meghatározott eljárás szerint kell rögzíteni.

(4) Ha valamelyik gazdasági év során:

- a (3) bekezdés előírásait alkalmazzák,

- a támogatás összegének meghatározásához elfogadott világpiaci ár súlyozott átlaga 100 kilogrammonként meghaladja a 30,2 ECU-t, és

- a támogatási rendszer teljes költségvetési kiadása kevesebb 770 millió ECU-nél,

akkor a harmadik francia bekezdésben említett költségvetési különbséget kell felhasználni a támogatás növelésére azokban a tagállamokban, amelyekben az aktuális termelés túllépte az NGM-et.

Az első albekezdés szerint megnövelt támogatási összeg azonban nem haladhatja meg a következőket:

- a (3) bekezdés alkalmazása nélkül kiszámított támogatási összeg,

- az a támogatási összeg, amelyet a (3) bekezdés alkalmazása után az 1120000 tonnás tisztítatlan gyapot MGM-je alapján számítottak ki, amennyiben Spanyolország NGM-je 270000 tonna, Görögország NGM-je pedig 850000 tonna.

A támogatás emelését meghatározó részletes szabályokat és a tagállamok által az ilyen meghatározásokról a Bizottságnak továbbítandó információkat az 1308/70/EGK rendelet 12. cikkében meghatározott eljárásnak megfelelően kell rögzíteni.

(5) A (3) és (4) bekezdéseket Görögország és Spanyolország kivételével a többi tagállam esetében nem kell alkalmazni. Azonban amennyiben e tagállamok egyikében a tisztítatlan gyapot tényleges termelése a gazdasági év során meghaladja az 1500 tonnát, és a Közösség tényleges termelése meghaladja az MGM-et, akkor az érintett tagállamban olyan százalékaránnyal kell csökkenteni az irányadó árat, amely az 1500 tonnás mennyiség túllépési százalékarányának a felével egyezik meg."

3. cikk

A 4. jegyzőkönyv (8) bekezdésének helyébe a következő rendelkezés lép:

"(8) A tisztítatlan gyapot irányadó árát 100 kilogrammonként 106,30 ECU-ben kell rögzíteni.

Ez az ár:

- megbízható, kifogástalan kereskedelmi minőségű,

- 10 % nedvességtartalmú és 3 % szennyeződést tartalmazó,

- a tisztítást követően 32 % 5. minőségi osztályú (fehér középminőségű), 28 mm hosszúságú (1–3/32M) szálak előállításához szükséges jellemzőkkel rendelkező gyapotra vonatkozik."

4. cikk

A 4. jegyzőkönyv a következő bekezdéssel egészül ki:

"(8a) A termelési támogatást csak azoknak a vállalatoknak lehet nyújtani, amelyek a tisztítatlan gyapotot legalább a minimálárral azonos áron vásárolják. A minimálárat 100,99 ECU/100 kg tisztítatlan gyapotban kell meghatározni az irányadó ár megállapításánál alapul vett minőségre vonatkozóan, a mezőgazdasági üzemtől való vétel esetén."

5. cikk

A 4. jegyzőkönyv (9) bekezdése második albekezdésének a) pontját el kell hagyni.

6. cikk

A 4. jegyzőkönyv (11) bekezdésének helyébe a következő rendelkezés lép:

"(11) Legkésőbb az 1999/2000-es gazdasági év kezdete előtt a Bizottság jelentést küld a Tanácsnak a gyapotra vonatkozó támogatási rendszer működéséről. Ha a jelentés alapján szükséges, a Tanács a Bizottság javaslata alapján és a Parlamenttel folytatott konzultációt követően minősített többséggel eljárva döntést hoz a rendszer kiigazításáról, figyelemmel mind ennek a rendszernek, mind a szántóföldi növényekre vonatkozó támogatási rendszernek a működtetése során szerzett tapasztalatokra."

7. cikk

Az 1152/90/EGK rendelet 1995. szeptember 1-jétől kezdődően hatályát veszti. A rendeletet azonban az 1994/95-ös gazdasági évre benyújtott támogatás iránti kérelmek esetében továbbra is alkalmazni kell.

8. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet az 1995/96-os gazdasági évtől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1995. június 29-én.

a Tanács részéről

az elnök

J. Barrot

[1] HL L 294., 1994.11.15., 1. o.

[2] HL L 215., 1992.7.30., 10. o.

[3] HL C 94., 1995.4.14., 4. o.

[4] HL C 151., 1995.6.19.

[5] HL C 155., 1995.6.21., 21. o.

[6] HL L 22., 1995.1.31., 1. o.

[7] HL L 116., 1990.5.8., 3. o. A legutóbb a 2054/92/EGK rendelettel (HL L 215., 1992.7.30., 13. o.) módosított rendelet.

[8] HL L 184., 1987.7.3., 14. o. A legutóbb a 2760/94/EK rendelettel (HL L 294., 1994.11.15., 17. o.) módosított rendelet.

[9] HL L 146., 1970.7.4., 1. o. A legutóbb a 3290/94/EK rendelettel (HL L 349., 1994.12.31., 105. o.) módosított rendelet.

--------------------------------------------------